recursal/SuperWikiNEXT-32B huggingface dataset:
Max-ravintola Hammarby Sjöstadissa Tukholmassa
**Max Hamburgerrestauranger AB** on ruotsalainen pikaruokaketju, jonka perusti Curt Bergfors Jällivaarassa vuonna 1968. Bergforsin suvun vanhin poika, Richard Bergfors, on ollut yrityksen toimitusjohtaja vuodesta 2002 lähtien. Ketjun ravintoloita on Ruotsissa, Tanskassa, Norjassa, Puolassa ja Yhdistyneissä arabiemiraateissa; Ruotsia lukuun ottamatta ravintoloita on muutama kussakin maassa.

1980-luvulle asti Max oli laajin hampurilaisravintolaketju Pohjois-Ruotsissa, ainoastaan yksi ketjun ravintola sijaitsi Norlannin ulkopuolella Drottninggatanilla Tukholmassa. Tilanne muuttui 1990-luvun aikana, kun he laajensivat yritystään valtakunnalliseksi pikaruokaketjuksi. Vuonna 2011 yrityksellä oli jo 85 ravintolaa ympäri Ruotsia, kun taas viisi vuotta aiemmin ravintoloita oli vain 40. Vuosina 2005–2010 Max laajensi toimintaansa Ruotsin länsiosiin. Yritys avasi ensimmäisen ulkomaisen ravintolansa Norjassa 12. toukokuuta 2011. Lähi-idän epäonnistuneen valloituksen jälkeen yritys on kertonut panostavansa Skandinaviaan ja harkitsee laajentumista Keski-Eurooppaan.

Ketju on tullut tunnetuksi ympäristöystävällistä arvoistaan ja ruotsalaisen lihan käytöstä. Moni ketjun ravintoloista tarjoaa sähköautojen latauspaikkoja ja hyödyntävät aurinkoenergiaa, ja valikoimassa on lukuisia ympäristöystävällisiä vaihtoehtoja. Toisaalta ketjua on kritisoitu siitä, että sen ravintolat sijaitsevat kaupunkien ulkopuolella ja ovat heikosti saavutettavissa ilman autoa.

Max on ollut edelläkävijä digitaalisten tilausratkaisujen kehittämisessä, ja moni tilaakin ateriansa mobiilisovelluksella tai ravintoloiden tilausautomaateilla. Joissakin kaupungeissa, kuten Tukholmassa ja Uumajassa, ruoka on mahdollista tilata kotiinkuljetuksella alihankkijoiden kautta.

Lähteet
-------

1. ↑  Max vill öppna 150 nya restauranger | Fastighetsvärlden *Fastighetsvärlden*.  28.10.2015. Viitattu 4.8.2018. (ruotsiksi)
2. ↑  Max får pris för satsning på hälsa och miljö  15.9.2008. Luulaja:  Max Hamburgerrestauranger AB. Viitattu 4.8.2018. (ruotsiksi)
3. ↑  Max först i Sverige med mobil beställning och betalning  3.6.2015. Luulaja:  Max Hamburgerrestauranger AB. Viitattu 4.8.2018. (ruotsiksi)
4. ↑  Delivery Max Hamburgerrestauranger AB.  Arkistoitu 4.8.2018. Viitattu 4.8.2018. (ruotsiksi)

Aiheesta muualla
----------------

* Viralliset verkkosivut:
	+ www.maxburgers.com (englanniksi)
	+ www.maxpremiumburgers.pl (puolaksi)
	+ www.maxhamburger.no (norjaksi)
	+ www.max.se (ruotsiksi)
	+ www.max.dk (tanskaksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Max Hamburgers
**Pienase** on yhden ihmisen käytettävä ase. Pienaseiden laiton kauppa ja hallitsematon leviäminen aiheuttaa ongelmia
erityisesti epävakaissa oloissa, kuten sotien jälkeen, jolloin aseita on runsaasti liikkeellä, myös laittoman asekaupan piirissä.

Pienaseita

YK:n määritelmä
---------------

Vuonna 1997 Yhdistyneiden Kansakuntien pääsihteerin asettama, pien- ja keveiden aseiden (SALW - *small arms and light weapons*) ongelmaa tutkinut kansainvälinen asiantuntijaryhmä määritteli pienaseet karkeasti kaikiksi niiksi aseiksi, jotka on tarkoitettu yhden ihmisen käytettäväksi. Keveät aseet puolestaan sellaisiksi, joiden käyttäjänä on useamman ihmisen ryhmä.

Tarkemmassa tuota tarkoitusta varten tehdyssä määrittelyssä pienaseeksi luokiteltiin muun muassa kevyt konekivääri, mutta kaikenlaiset kranaatinheittimet (myös piipunaliset) 100 mm kaliiperiin asti, kuten myös kannettavat singot, ohjukset ja rakettiaseet luokiteltiin keveisiin aseisiin. Edellisten ammukset, käsikranaatit ja maamiinat räjähteisiin ja ammuksiin.
Tämä määritelmä on pysynyt suunnilleen ennallaan
Kuitenkin käytännön syistä myös kaikista kolmesta ryhmästä puhutaan yhteisesti pienaseina.

Laittomien pienaseiden ongelma
------------------------------

2000-luvulla laittomat pien- ja kevyet aseet ovat lisääntyneet koko ajan. Vuonna 2007 maailmalla oli viranomaisarvioiden mukaan liikkeellä *vähintään* 875 miljoonaa asetta, suurin osa yksityisessä omistuksessa, ja niillä surmataan joka vuosi yli puoli miljoonaa ihmistä väkivaltaisissa selkkauksissa ja henkirikoksissa. YK:n mukaan laittomilla aseilla on kielteisiä vaikutuksia turvallisuuteen, ihmisoikeuksiin sekä sosiaaliseen ja taloudelliseen kehitykseen, erityisesti kriisialueilla ja konfliktien jälkeisissä olosuhteissa. Vuonna 1995 asia nousi ensimmäisen kerran YK:n yleiskokouksen esityslistalle ja 2001 pidettiin ensimmäinen asiaa käsittelevä konferenssi, jossa sovittiin ohjelmasta laittoman asekaupan hillitsemiseksi. Paljosta yrityksestä huolimatta tulos ei ole ollut toivotun mukainen.

Katso myös
----------

* Tuliase
* Käsiase
* Asekauppasopimus

Lähteet
-------

1. ↑  "Report of the Panel of Governmental Experts on Small Arms" 27.8.1997, YK:n asiakirja A/52/298, sivu 11
2. ↑
3. 1 2  "Kuinka iso ongelma on?", YK 2008
4. 1 2  Pienaseet iso ongelma kaikkialla, lähetystöneuvos Vesa Jaakkolan artikkeli 23.10.2008 (Arkistoitu – Internet Archive)
5. ↑

Aiheesta muualla
----------------

* Etyj ehkäisee pienaseiden laitonta kauppaa ja hallitsematonta leviämistä (Arkistoitu – Internet Archive)
* Englanninkielisen Wikipedian artikkeli aiheesta SALW
* IANSA - laittomia aseita ja aseellista väkivaltaa vastaan  (Arkistoitu – Internet Archive)
* YK:n aseidenriisuntaosasto
* Small arms survey
**Max Havelaar** on Fons Rademakersin ohjaama alankomaalais-indonesialainen draamaelokuva vuodelta 1976. Lähes kolmetuntinen teos perustuu Multatulin vuonna 1860 julkaistuun samannimiseen romaaniin ja kertoo Alankomaiden siirtomaavallan julmuuksista Indonesiassa.

Rooleissa
---------

|  |  |  |
| --- | --- | --- |
|  Peter Faber  | … |  Max Havelaar
  |
|  Sacha Bulthuis  | … |  Tine
  |
|  Adendu Soesilaningrat  | … |  hallitsija
  |
|  Maruli Sitompul  | … |  Demang
  |
|  Krijn ter Braak  | … |  Verbrugge
  |
|  Rima Melati  | … |  Mevrouw Slotering
  |
|  Rutger Hauer  | … |  Duclari
  |

Arvioita
--------

*Suomen Kuvalehdessä* elokuussa 1981 Ywe Jalander piti elokuvaa vanhahtavampana kuin esimerkiksi Werner Herzogin siirtomaa-aiheista ohjausta *Aguirre – jumalan viha* (1972). Kun elokuvan pohjalla oleva romaani oli tendenssimäinen siirtomaavallan kritiikki, Jalanderin mukaan elokuvan ansiot ovat muualla: Jaavan luonnon sekä kolmen yhteiskuntaluokan – viljelijöiden, paikallisten hallitsijoiden ja siirtomaaherrojen – kuvaamisessa. *Helsingin Sanomien* Helena Ylänen piti *Max Havelaaria* perinteisessä tyylilajissaan jokseenkin täydellisenä elokuvana, jonka sekä sisältö että muoto kantavat. "Tarina on julma, myös verinen, mutta Rademakersin perimmäinen huumorintaju ja inhimillisyys pehmittää ja valaisee synkkiä loppuvaiheitakin."

Lähteet
-------

1. 1 2  Jalander, Ywe: Hyvää elokuvaepiikkaa.  *Suomen Kuvalehti*, 1981, nro 33, s. 58. Näköislehti (maksullinen) (pdf). Viitattu 1.7.2021.
2. ↑  Ylänen, Helena: Siirtomaiden kirous.  *Helsingin Sanomat*, 15.8.1981, s. 16. Näköislehti (maksullinen).
**Kiharusi ry** on Suomalainen kansalaisjärjestö, joka tekee työtä aivoverenkiertohäiriöiden tietoisuuden lisäämiseksi ja kansanterveystyötä sairastumisen ennaltaehkäisyksi. 

Kiharusi keskittyy valistustyöhön Suomessa ja itäisessä Afrikassa etenkin swahilin kielialueella. Kiharusi merkitsee swahiliksi aivohalvausta. Kielen sadalle miljoonalle puhujalle on julkaistu vain vähän tietoa aiheesta. 

  

Järjestön tarkoituksena on edistää terveystietoutta, hyvinvointia ja erilaisista sairauksista kuntoutusta. Lisäksi Kiharusi ry:n tavoitteena on edistää Suomen ja köyhimpien maiden yhteistyötä tarttumattomien sairauksien ennaltaehkäisyssä ja oiretunnistuksessa sekä lisätä vertaistukea ja myötätuntoa eri maiden kansalaisten välillä. 

  

Kiharusi ry:n puheenjohtajana toimii Tapani Tyynelä. Järjestön perustajia ovat Tyynelän lisäksi Leila Österbackin ja Amina Kupila. Järjestö on rekisteröity 8.8.2018.

  

Kansalaisjärjestön virallisilla sivuilla kiharusi.info on mahdollista lukea aiheesta englanniksi, suomeksi sekä swahiliksi. 

Kiharusi ry on julkaissut tietoa myös videoiden sekä mobiilipelin muodossa. Ääninäyttelijöinä toimivat muun muassa Tapani Tyynelä, Amina Kupila ja Senja Hietalahti.
Vuohenojan palvelutalo Tampereella.
**Palvelutalo** tai **tavallisen palveluasumisen yksikkö** on ikääntyneiden ihmisten tuetun asumisen muoto, joka on suunnattu hoivakoti-asumista parempikuntoisille henkilöille. Ajatuksena on, että asukas voi elää "oman näköistään vanhuutta".

Asumisen kesto
--------------

Palvelutaloissa voi pitkäaikaisen asumisen lisäksi asua myös tilapäisesti lyhyemmän ajan.

Toiminnan tavoite
-----------------

Palvelutaloasumisessa toiminnan tavoitteena on asukkaan toimintakyvyn edistäminen ja ylläpitäminen, mikä tapahtuu asukkaan, omaisten ja moniammatillisen tiimin yhteistyönä tehdyn hoito- ja palvelusuunnitelman mukaisesti.

Ajatuksena on, että asukas voi elää "oman näköistään vanhuutta".

Yhteinen toiminta
-----------------

Asukkaat osallistuvat voimiensa sekä kiinnostuksensa mukaan palvelukeskuksen tarjoamiin ohjelmiin ja liikuntatapahtumiin sekä usein ruokaillen yhteisöllisesti palvelukeskuksen ravintolassa.

Vastuuhoitaja ja arjen avustus
------------------------------

Asukkaalla on vastuuhoitaja, joka vastaa hoito- ja palvelusuunnitelman laatimisesta. Hoito- ja palvelusuunnitelmaan kirjataan asukkaan tiedot sekä asukkaalle sovittu hoiva ja muu apu.

Asukkaalla on mahdollisuus saada apua ateria- ja lääkehuoltoon, henkilökohtaiseen hygieniaan, kauppa- ja talousasioiden hoitamiseen, siivoukseen sekä muun muassa saattoapua lääkärille mentäessä.

Turvapuhelin kuuluu palvelutalon vakiovarustukseen. Vastuuhoitajat pitävät tarvittaessa yhteyttä myös omaisiin. Asukas saa tarvitsemansa lääkärin palvelut joko yleiseltä tai kotihoidon lääkäriltä.

Lähteet
-------

1. 1 2 3 4  Helsingin kaupunki: Palvelukoti *hel.fi*.  Arkistoitu 1.2.2019. Viitattu 31.1.2019.

Katso myös
----------

* Vanhustenhuolto
* Hoivakoti eli vanhainkoti
* Sosiaalipolitiikka

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Palvelutalo**.
* Miten valita palvelutalo? HS etsi vastaukset 14 kysymykseen vanhushoidon kirjavasta tarjonnasta
**Holger Sigurdsson Blomqvist** (7. kesäkuuta 1926 Turku – 6. elokuuta 2014 Espoo) oli suomalainen insinööri ja yritysjohtaja, joka sai teollisuusneuvoksen arvonimen.

Blomqvistin vanhemmat olivat pääkonsuli Sigurd Blomqvist ja Margit Wiklund ja puoliso 1957–1985 Sigrid Madeleine Valborg Vivika Lindeman. Blomqvist osallistui lukiolaisena jatkosotaan ja tuli ylioppilaaksi sodan jälkeen. Diplomi-ekonomiksi hän valmistui Hankenilta 1948, mutta suoritti vielä vuonna 1950 vuorialan insinöörin tutkinnon Ruotsissa. Seuraavana vuonna hän meni myynti-insinööriksi ruotsalaisen Hällefors Bruks -yrityksen saksalaiseen terästä, selluloosaa ja voimapaperia vieneen myyntiyhtiön palvelukseen. Ruotsiin 1953 palattuaan Blomqvist toimi vuoteen 1956 Boforsilla, josta hän siirtyi Boforsin suomalaisen tytäryhtiön varatoimitusjohtajaksi. Vuodesta 1960 alkaen hän oli Suomen Bofors Oy:n toimitusjohtaja. Blomqvistin johdossa yhtiö laajeni nopeasti, henkilöstön määrä viisinkertaistui 1970-luvun lopulle ja liikevaihto kasvoi neljästä miljoonasta markasta 73 miljoonaan markkaan. Suomen Boforsin siirryttyä 1986 Uddeholmin omistukseen Blomqvist toimi vuoteen 1988 Oy Uddeholm Ab -yhtiön toimitusjohtajana Suomessa ja sen jälkeen yhtiön hallituksessa. Teollisuusneuvoksen arvonimen hän sai vuonna 1980.

Lähteet
-------

1. 1 2  Holger Blomqvist *Biografiasampo*. Viitattu 26.12.2021.
**Palveluvarastot** ovat 3PL palveluntarjoajien ylläpitämiä varastoja, joissa yrityksen tuotteet varastoidaan ja niille suoritetaan lisäarvoa tuottavia palveluita. Palveluvarastot voivat hoitaa joko osan yrityksen logistisesta toiminnasta tai ottaa logistiikan haltuun kokonaisuutena ylävirrasta alavirran loppupäähän asti. Suomen suurimmat palveluvarastot ovat Itella Logistiikan hallussa. Usein asiakasyritysten tilaus-toimitusketju nopeutuu huomattavasti palveluvaraston myötä.

Palveluvarastojen varastosaldoja ja muita hallitaan erillisen varastonhallintajärjestelmän avulla, josta nähdään varaston tila reaaliaikasesti. Hankinnat toteuttaa edelleen asiakasyritys, mutta tuotteet sijoitetaan suoraan palveluvarastoihin ja yritys seuraa toimintaansa vain tietokoneen näytöltä. Itse tuotetta myyjä ei välttämättä näe missään vaiheessa. 

**Palveluvarastojen etuja ovat:**

* Yritys voi keskittyä ydintoimintaansa
* Kiinteät kustannukset vaihtuvat muuttuviksi, maksut käytön mukaan (ei kohdistusongelmia)
* Tilaus-toimitusketju nopeutuu ja toimitukset sujuvat myös ruuhkahuippuina
* Ei investointeja varastotiloihin, henkilökuntaan eikä tietojärjestelmiin

Lähteet
-------

1. ↑  Itella Oy: Varastopalvelut (.html)  2009. www.itella.com:  Itella Oy. Viitattu 16.7.2009. suomi

Aiheesta muualla
----------------

* Itellalla on Suomen suurimmat palveluvarastot
* Palveluvarastoihin liittyvästä tietojärjestelmistä lisää (Logia Software)
**Erkki Ilmari Linnasalmi** (27. huhtikuuta 1908 Helsinki – 2. toukokuuta 1982) oli suomalainen arkkitehti.

Henkilöhistoria ja ammattiura
-----------------------------

Linnasalmen vanhemmat olivat lehtori Frans Oskari Linnasalmi ja Toini Augusta Bonsdorff ja puoliso vuodesta 1936 arkkitehti Aura Inkeri Veijola. Linnasalmi tuli ylioppilaaksi Hämeenlinnan lyseosta 1927 ja valmistui arkkitehdiksi Teknillisestä korkeakoulusta 1935. Valmistuttuaan hän avusti opiskelutovereitaan Lasipalatsin suunnittelussa, mutta siirtyi Viipuriin jatkamaan Uno Ullbergin aloittaman uuden Naistensairaalan suunnittelua. Viipurissa työskentelynsä jälkeen Linnasalmi teki opintomatkan Ruotsiin, toimien muun muassa Hakon Ahlbergin arkkitehtitoimistossa. Helsingissä Linnasalmi työskenteli Lääkintöhallituksen palveluksessa vuodesta 1939 vuoteen 1941 ja sen jälkeen Helsingin yleisen sairaalan rakennustoimiston johtajana vuodesta 1942 vuoteen 1947. Vaimonsa kanssa Linnasalmi perusti arkkitehtitoimiston vuonna 1945.

Töitä
-----

Linnasalmen ja hänen puolisonsa Inkeri Linnasalmen (os. Veijola) arkkitehtitoimisto oli Suomen tunnetuimpia sotien jälkeen toimineista sairaala- ja terveydenhuollon rakennusten suunnittelijoista. Se suunnitteli paitsi sairaaloita, myös muun muassa terveystaloja ja kunnanlääkäreiden asuntoja sekä vastaanottotiloja varsinkin 1940- ja 1950-luvuilla.

* 6-kerroksinen kerrostalo, Kannaksenkatu, Viipuri
* Helsingin Lastenklinikka, 1946, Uno Ullbergin kanssa
* Enonkosken neuvola-lääkäritalo, 1947
* Ruoveden kunnanlääkärin talo 1947
* Eurajoen lääkärintalo, Eurajoki, 1949
* Savon Lastenlinna, nyk. Alavan sairaala, Kuopio, 1950
* Hattelmalan piirimielisairaalan laajennus, Hämeenlinna, kilpailuvoitto 1951, toteutettu 1955
* Kellokosken sairaalan hallintorakennus, ns. "Uusitalo", Tuusulan Kellokoski, kilpailuvoitto 1953, toteutettu 1958
* Ilmajoen lääkärintalo, nyk. päiväkoti Ennu, Ilmajoki, 1953
* Vaasan keskussairaala, Vaasa, 1952-1956
* Villa Koskiniemi, Ilmajoki, 1958
* Heikinharjun sairaala, nyk. pakolaisten vastaanottokeskus, Oulu, 1960
* Heikinharjun sairaalan asuntolat (4 kerrostaloa), Oulu, 1960
* Heikinharjun sairaalan ylilääkärin talo, nyk. päiväkoti, Oulu 1960
* Allergiasairaala, Helsinki
* Tavaratalo Nova, Lahti, 1972 (korotettu ja muutettu 2002)
* Carl-Gustaf Hiort af Ornäsin "Villa Hjort", Tapiola, Espoo
* Nynäsin kartanon uudistus, Heinola
* Terveystalotyypit TT2 ja TT3

Lähteet
-------

1. 1 2  Meurman, Otto-Iivari 1976. Viipurin arkkitehdit, ss. 147-148. Viipurin Suomalainen Kirjallisuusseura, Lappeenranta. ISBN 951-95402-2-9 (Arkistoitu – Internet Archive)
2. ↑  Ahola, Teija 2014. Terveyttä kaikille. Terveystalot ja kunnanlääkärintalot 1940-luvulta 1960-luvulle. Museovirasto
**Ryöstö** on korttipeli, jossa voi olla 2 tai useampi pelaajaa.

Säännöt
-------

### Aloitus

Jokaiselle pelaajalle jaetaan 2 korttia, mutta sille, joka pelin saa aloittaa, jaetaan 3 korttia. ( Jakajasta seuraava aloittaa [häviäjä tekee työt jos peliä pelataan useita kertoja] ) Jäljelle jäänyt pakka asetetaan keskelle pöytää.

### Pelin kulku

Pelin aloittaja, jolla on kädessään nyt 3 korttia, katsoo, onko kädessä paria, tai kolmea samaa korttia. Jos hänellä on pari, hän panee sen eteensä pinoon (ei vierekkäin), sitten ottaa pöydän keskellä olevasta pakasta 2 uutta korttia. Jos hänellä on 3 samaa korttia, hän panee sen eteensä pinoon (ei vierekkäin), ja hän ottaa pöydän keskellä olevasta pakasta uudet 3 korttia, ja katsoo jälleen, onko siinä paria tai kolmoset. Jos on, niin hän panee kortin taas eteensä samaan pinoon kuin edelliset. Jos hänellä ei ole paria eikä kolmosia, niin hän panee yhden korteistaan pöydän keskelle pakan viereen niin, että hänelle jää 2 korttia käteen. Hän ei ota enää kolmatta korttia, vaan vuoro vaihtuu toiselle/seuraavalle. Hän katsoo, onko kädessä paria/kolmosia, jne.
Pelin idea on se, että jos vuorossa olevan pelaajan kädessä on samanarvoinen kortti, kuin toisella/toisilla pelaajilla edessänsä olevan pinon päällimmäisenä, tai pakan viereisessä olevassa pinossa päällimmäisenä, hän saa ottaa, eli "ryöstää" kaikki samanarvoiset kortit, mitkä ovat toisten pelaajien edessä olevien pinojen päällimmäisenä, tai pakan vieressä olevan pinon päällimmäisenä korttina.
Jos vastustaja ei huomaa että hänellä ja hänen vastustajalla on sama korttia koskien pisteitä ja hän huomaa sen myöhemmin, mutta jos on päästänyt kortista irti, peli jatkuu eteenpäin, mutta jos kortista pitää vielä kiinni, saa vaihtaa. Pelaaja ei voi lyödä kahta samaa korttia peräkkäin.

### Pelin loppu

Peli loppuu, kun pakka pöydällä loppuu. Sitten pelaajien edessä olevien korttipinojen korttien pisteet lasketaan.

### Pistelasku

* Kortit 2-9  : 5 pistettä kortilta
* Kortti 10 : 5 tai 10 pistettä kortilta (riippuen siitä, miten pelin alussa sovitaan)
* Kortit 11-13 ( J, Q, K ) : 10 pistettä kortilta
* Ässä (A) : 10, 15 tai 25 pistettä kortilta (riippuen siitä, miten pelin alussa sovitaan)

### Pelin voitto

Pelin voittaja on pelaaja, jolla on eniten pisteitä.
Aleksandr Jerjomin virkahuoneessaan Helsingissä.
**Aleksandr Mihailovitš Jerjomin** (ven. Александр Михайлович Ерёмин, myös muodossa **Jeremin**; 21. elokuuta 1872 – kesäkuu 1920 Shahrud, Persia) oli venäläinen kenraalimajuri, joka toimi Suomen santarmihallituksen viimeisenä päällikkönä vuosina 1913–1917. Hän osallistui toimiin jääkäriliikettä vastaan.

Jerjomin oli taustaltaan Uralin kasakka. Hän opiskeli upseerien ampumakoulun kasakkaosastolla, Orenburgin Nepljujevin kadettikoulussa ja Nikolain ratsuväkiopistossa. Hän palveli vuodesta 1891 upseerina Venäjän ratsuväessä ja vuodesta 1903 santarmijoukoissa. Hänet ylennettiin 1906 everstiluutnantiksi ja 1908 everstiksi. Hän toimi vuosina 1908–1910 Tbilisin kuvernementin santarmipäällikkönä. Vuosina 1910–1913 hän johti Venäjän sisäministeriön poliisiosaston salaista erikoisosastoa, joka keskittyi vallankumouksellisten puolueiden vakoiluun ja silmälläpitoon.

Jerjomin nimitettiin Suomen santarmihallituksen johtoon kesäkuussa 1913. Ensimmäisen maailmansodan puhjettua seuraavana vuonna Suomen santarmihallinto sai sotatilan nojalla aiempaa suuremmat poikkeusvaltuudet. Jerjomin ylennettiin joulukuussa 1915 kenraalimajuriksi. Kun Suomessa tapahtunut jääkärivärväys tuli venäläisten viranomaisten tietoon syksyllä 1915, Jerjominillä oli aluksi tärkeä rooli asian selvittelyssä. Osin hänen aloitteestaan jutun tutkiminen keskitettiin helmikuussa 1916 valtioneuvos Nikolai Maškevitšille, mutta Jerjomin oli mukana tutkinnassa ja jääkäriliikkeeseen kohdistetuissa vastatoimissa tämän jälkeenkin. Hänet erotettiin helmikuun vallankumouksen yhteydessä 16. maaliskuuta 1917.

Venäjän sisällissodan aikana Jerjomin liittyi valkoisiin armeijoihin kuuluneeseen Uralin armeijaan ja johti sen päämajoitusmestarin hallintoa. Sodan loppuvaiheessa Uralin armeija joutui perääntymään Gurjevista Fort Aleksandrovskiin Kaspianmeren itärannalle ja sieltä edelleen Persian puolelle. Jerjomin oli yksi perääntymisretken johtajista ja erään tiedon mukaan hän kuoli sen aikana kesäkuussa 1920 malariaan. Hänet haudattiin Shahrudiin Persiaan.

Lähteet
-------

1. 1 2 3  Harry Halén: *Santarmisto Suomessa: Suomenmaalainen santarmikunta 1817–1917*, s. 28. Unholan aitta 41. Helsinki 2013.
2. 1 2 3 4  Еремин Александр Михайлович (venäjäksi) Grwar.ru. Viitattu 4.7.2016.
3. 1 2  Oiva Turpeinen: *Keisarillisen Venäjän viranomaisten suhtautuminen jääkäriliikkeeseen*, s. 7–9. Helsingin yliopiston historian laitoksen julkaisuja nro 7, Helsinki 1980.
4. ↑  Царские жандармы (venäjäksi) Hrono.ru. Viitattu 4.7.2016.
5. ↑  Turpeinen 1980, s. 35–43, 72–73, 102–103, 148–149, 200–208, 233–234, passim.

Aiheesta muualla
----------------

* J. Manninen: Santarmikenraali Jeremin ja jääkärit (*Hakkapeliitta* 25-26, 1933) Suomen historian dokumentteja
**Buteeni** (**butyleeni**) on tyydyttymätön hiilivety, jossa on neljä hiiltä ja yksi kaksoissidos. Buteeni kuuluu alkeeneihin. Sen molekyylikaava on C4H8. Buteenilla on kolme eri isomeerista muotoa: 

* 1-buteeni eli n-buteeni (CAS-numero 106-98-9),
* cis-2-buteeni (CAS-numero 590-18-1) ja
* trans-2-buteeni (CAS-numero 624-64-6).

Lisäksi sama molekyylikaava C4H8 on 2-metyylipropeenilla eli isobuteenilla (CAS-numero 115-11-7) sekä rengarakenteisilla alkaaneilla syklobutaanilla (CAS-numero 287-23-0) ja metyylisyklopropaanilla (CAS-numero 594-11-6).

Kaikki buteenin isomeerit ovat huoneenlämpötilassa- ja paineessa kaasuja, mutta ne voidaan nesteyttää lisäämällä painetta tai alentamalla lämpötilaa. Kaasut ovat värittömiä, mutta niillä on ominainen hajunsa, ja ne syttyvät herkästi. Vaikka niitä ei esiinny paljon öljyssä, voidaan niitä valmistaa. Nämä buteenin isomeerit ovat varsin pysyviä yhdisteitä, mutta reagoivat alkaaneja helpommin kaksoissidoksensa vuoksi. Buteenia käytetään muun muassa synteettisen kumin valmistuksessa.

  


|  |  |  |  |  |
| --- | --- | --- | --- | --- |
| **IUPAC nimi** | **Yleinen nimi** | **Rakenne** | **Viivakaava**  | **3D malli** |
| 1-buteeni | α-butyleeni |  |  |  |
| cis-2-buteeni |  Z-β-butyleeni |  |  |  |
| trans-2-buteeni |  E-β-butyleeni |  |  |  |
| 2-metyylipropeeni/isobuteeni | isobutyleeni |  |  |  |
|

  

Yksinkertaisimmat hiilivedyt

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Alkaanit | 

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| metaani | etaani | propaani | butaani | pentaani | heksaani | heptaani | oktaani | nonaani | dekaani | undekaani | dodekaani |
| CH4 | C2H6 | C3H8 | C4H10 | C5H12 | C6H14 | C7H16 | C8H18 | C9H20 | C10H22 | C11H24 | C12H26 |

 |
| Alkeenit | 

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|   | eteeni | propeeni | buteeni | penteeni | hekseeni | hepteeni | okteeni | noneeni | dekeeni | undekeeni | dodekeeni |
|   | C2H4 | C3H6 | C4H8 | C5H10 | C6H12 | C7H14 | C8H16 | C9H18 | C10H20 | C11H22 | C12H24 |

 |
| Alkyynit | 

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|   | etyyni | propyyni | butyyni | pentyyni | heksyyni | heptyyni | oktyyni | nonyyni | dekyyni | undekyyni | dodekyyni |
|   | C2H2 | C3H4 | C4H6 | C5H8 | C6H10 | C7H12 | C8H14 | C9H16 | C10H18 | C11H20 | C12H22 |

 |
**Nikópoli** (kreik. Νικόπολη, kath.kreik. Νικόπολις, *Nikópolis*) on Kreikan kylä, joka kuuluu hallinnollisesti Prévezan kuntaan, Prévezan alueyksikköön ja Epeiroksen alueeseen. Kylän väkiluku on 309 (vuonna 2011).

Antiikin Nikopoliin raunioita Nikópolin kylässä.
Nikópolin kylä sijaitsee noin 7,5 kilometriä Prévezan kaupungista pohjoiseen. Kylän alkuperäinen nimi on *Smyrtoúla* (Σμυρτούλα). Nykyisen nimensä se on ottanut vuonna 1965 antiikin aikaisesta Nikopoliin kaupungista, jonka rauniot sijaitsevat kylän ympärillä. Arkeologinen alue on kylän tärkein nähtävyys. Kylän eteläpuolella Prévezaan johtavan tien varressa toimii alueen löydöksiä esittelevä Nikopoliin arkeologinen museo.

Nikópoli muodostaa myös laajemman kyläyhdyskunnan (Τοπική Κοινότητα Νικοπόλεως, *Topikí Koinótita Nikopóleos*), johon kuuluu varsinaisen Nikópolin kylän lisäksi Mázoman kylä. Koko yhdyskunnan väkiluku on 329.

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 25.12.2013. Viitattu 1.9.2014. (kreikaksi)
2. ↑  Smyrtoula - Nikopolis *Name Changes of Settlements in Greece*. Institute for Neohellenic Research. Viitattu 15.5.2017.
3. ↑  Nikopolis *Visit Greece*. Viitattu 15.5.2017.
4. ↑  Nikopolis (Arkeologisen kohteen opaslehtinen) *visitgreece.gr*. Viitattu 15.5.2017.

Aiheesta muualla
----------------

* Kuvia tai muita tiedostoja aiheesta **Nikópoli** Wikimedia Commonsissa
**Leather Goddesses of Phobos** (suom. *Phoboksen nahkajumalattaret*) on Infocomin vuonna 1986 julkaisema tekstiseikkailupeli. Peli julkaistiin useille aikansa suosituimmista tietokoneista. Peli oli ensimmäinen seksuaalisuudesta ammentava Infocomin humoristinen peli. Pelissä saa valita, kuinka "tuhmaa" materiaalia pelaajalle kirjallisessa muodossa esitetään. Pelistä tuli yksi Infocomin myydyimpiä ja sillä on jonkin sortin kulttimaine.

Juoni
-----

Pelin tapahtumat alkavat Ohion Upper Sandusky -nimisestä kaupungista vuonna 1936, ja koko peli on esitetty 1930-luvulla suosittujen scifi-jatkokertomusten hengen mukaisesti. Phoboksen "nahkajumalattaret" (joukko nahkaan pukeutuvien naisten näköisiä avaruusolentoja) ovat juuri viimeistelemässä suunnitelmiaan maan valloittamiseksi. Pelaajan hahmo kidnapataan nahkajumalattarien toimesta ihmiskunnan orjuuttamiseen tähtäävien suunnitelmien testaamiseksi. Jos pelaaja ei onnistu pysäyttämään avaruusolentoja, he muuttavat koko planeetan huvittelualueekseen ja planeetan miehet seksileluikseen (peli olettaa, että tämä ei olisi positiivinen lopputulos, vaikka pelaaja saattaa olla toista mieltä).

Feelies
-------

Pelin pakkauksessa oli mukana erilaista materiaalia, jota kutsutaan englanniksi sanalla "feelies". Ilman kyseistä materiaalia monet pelin ongelmista ovat lähes mahdottomia selvittää, joten se toimii kopiointisuojauksena. Pelin mukana tulevat tavarat olivat kaksipuolinen kartta katakombeja varten; *The Adventures of Lane Mastodon* -sarjakuvalehti, josta saa tärkeitä vihjeitä peliä varten, 3D-lasit sarjakuvalehden lukemista varten, sekä pieniä kortteja, joita peli käskee pelaajaa raaputtamaan tietyissä kohdissa peliä. Kortit ovat hajusteita, jotka toimivat raaputtamalla, ja ne kertovat pelaajalle, miltä pelin jossain tietyssä kohdassa haisee. Hajut eivät kuitenkaan liity pelin luonteesta huolimatta suoraan seksuaalisuuteen.

Peli on saanut mainetta ainoana tietokonepelinä, jossa on mukana haju. Lisäksi Infocom sai "SPA Excellence in Software Award" -palkinnon vuoden 1987 parhaasta tietokoneohjelmiston paketoinnista.

Pelin alku

Muuta
-----

Pelissä on valittavana kolme tuhmuustasoa, jotka vaikuttavat siihen, miten paljon eksplisiittistä seksuaalista materiaalia tekstissä pelaajan luettavaksi tulee. Tasojen nimet ovat "tame" (kesy), "suggestive" (vihjaileva) ja "lewd" (rietas). Pelin pelaajan eteen tuomat ongelmat ovat samoja kaikilla tasoilla, mutta ne kuvataan paikoin täysin eri tavoin.

Pelissä on myös mukana myöhemmin Sierra On-Linen peleihinkin lisätty "boss key", eli nappi, jolla saa näytön muutettua sellaiseksi, että työpaikalla peliä pelaavan pelaajan ohikulkeva pomo luulee pelaajan oikeasti tekevän töitä.

Pelaajan sukupuoli määräytyy pelin alussa sen mukaan, kumman sukupuolen WC:tä hän käyttää. Pelaaja on seksuaaliselta suuntautumiseltaan kuitenkin aina hetero.

Aiheesta muualla
----------------

* *Leather Goddesses of Phobos* MobyGamesissa (englanniksi)
* Pelilaatikon sisältö skannattuna
**Nikólas Tompázis** (kreik. Νικόλας Τομπάζης, kansainvälisesti usein *Nicholas Tombazis*, s. 22. huhtikuuta 1968 Ateena, Kreikka) on kilpa-auton suunnittelija, joka on työskentellyt Formula 1:ssä vuodesta 1992 lähtien Benettonin, McLarenin ja Ferrarin talleissa. Tompázis valmistui vuonna 1989 insinööriksi Cambridgestä (the Trinity College in Cambridge). Aeronautiikan PhD-tohtoriksi hän väitteli vuonna 1992 Lontoossa (aeronautical engineering at Imperial College London).

Aerodynamiikka
--------------

Vuonna 1992 Tompáziksesta tuli Benettonin F1-tallin aerodynaamikko, ja hänet nimitettiin vuonna 1994 tallin aerodynamiikan johtajaksi. Kolme vuotta myöhemmin Tompázis siirtyi Scuderia Ferrarille ja hänestä tuli sekä aerodynamiikan johtaja että suunnitteluohjelman pääjohtajaja (CFD, Computanional Fluid Dynamics). CFD on tärkeä laskennallisen virtausdynamiikan ohjelmisto, mihin kilpailuissa ja testeissä kerätään todellisia mittaustuloksia analysointia varten. Yleensä kukin talli kehittää oman ohjelmiston eikä käytössä olevaa ohjelmistoa ole tavallisesti kaupallisesti saatavissa. CFD:n aineisto koostuu siis totetuneista mitatuista suureista eikä CFD:tä pidä sekoittaa erilaisiin mallinnusohjelmiin.

Vuonna 2004 Tompázis palasi takaisin McLarenille Englantiin, missä hän työskenteli vastaavissa tehtävissä ja nimettiin pääsuunnittelijaksi. Pari vuotta myöhemmin vuonna 2006 Tompázis palasi takaisin Ferrarille pääsuunnittelijaksi, mutta varsin pian Tompázis jätti Ferrarin 16. joulukuuta 2014. Kaudella 2016 Tompázis työskenteli Manor Racingin tallissa.

Lähteet
-------

1. ↑  McLaren Sign Ferrari's Chief Aerodynamicist *Atlas F1*.  25.11.2003. Autosport.com.  Arkistoitu 12.7.2018. Viitattu 12.7.2018. (englanniksi)
2. ↑  Ferrari confirm Tombazis as chief designer *F1 News*.  2.2.2006. Autosport.com.  Arkistoitu 12.7.2018. Viitattu 12.7.2018. (englanniksi)
3. ↑  Fry and Tombazis exit amid Ferrari restructure - updated *F1 News*.  17.12.2014. Formula 1.com. Viitattu 12.7.2018. (englanniksi)
4. ↑  NIKOLAS TOMBAZIS JOINS MANOR F1 TEAM AS CHIEF AERODYNAMICIST *Team News*.  15.1.2016. Manor Racing - Facebook. Viitattu 12.7.2018. (englanniksi)

Aiheesta muualla
----------------

* Grandprix.com
**Yhden tähden mies** on Reijo Mäen vuonna 2009 ilmestynyt kirjoituskokoelma. Se sisältää lähinnä Seura-lehdessä julkaistuja kolumneja. Lisäksi on yksi Parnassossa vuonna 2001 julkaistu haastattelu. Mäki kertoo kirjailijuudestaan, esittää uskontokritiikkiä, irvii fundamentalisteja ja pilkkaa hyväuskoisuutta, poliittista korrektiutta sekä edistyksellisten ryhmien, erityisesti feministien kaksoistandardeja ja laumasieluisuutta.

Vastaanotto
-----------

Savon Sanomien Petri Kaikosuon mielestä kokoelma jäi valjuksi. Mäki pyrkii esiintymään maalta muuttaneen mykän sukupolvensa tuntojen tulkkina: rehtinä kansanmiehenä, junttina joka oppi puhumaan.

Keskipohjanmaan Maija-Liisa Mattilan mukaan Mäki ei tarjoa mitään uutta, hän toistaa, huitoo lekalla ja antaa paremminkin kuvan asiantuntemattomuudesta kuin rohkeudesta ja oman tien kulkemisesta.

Lähteet
-------

1. ↑  Kaikosuo, Petri: Reijo Mäki - Yhden tähden mies *savonsanomat.fi – Savon Sanomat*. Viitattu 26.2.2019.
2. ↑  Mattila, Maija-Liisa: Reijo Mäki: Yhden tähden mies *KP24*.  10.4.2009.  Arkistoitu 27.2.2019. Viitattu 26.2.2019.
Zeus muuttaa Lykaonin sudeksi, Hendrick Goltziuksen kaiverrus.
**Lykaon** (m.kreik. Λυκάων, *Lykaōn*, lat. *Lycaon*) viittaa kreikkalaisessa mytologiassa kahteen eri henkilöön.

Lykaon, Arkadian kuningas
-------------------------

Lykaon oli Pelasgoksen ja Meliboian poika ja myyttinen Arkadian ensimmäinen kuningas. Hän oli Kalliston isä, ja joidenkin myyttien mukaan kasvatti tämän pojan Arkaan.

Lykaonin ja Zeuksen kohtaamisesta on kirjoittajasta riippuen olemassa hieman erilaisia versioita. 

Yhden version mukaan Zeus tarkkaili ihmisten oikeamielisyyttä, ja saapui kuolevaiseksi naamioituneena Lykaonin vieraaksi tarkkailemaan oikea- ja väärämielisiä. Lykaon valmistautuneena viihdyttämään jumalaa valmisti tälle uhrin. Läsnäolijat halusivat tietää oliko henkilö heidän keskuudessaan todellakin jumala, minkä selvittääkseen he uhrasivat yhden Lykaonin viidestäkymmenestä pojasta ja sekoittivat tämän lihan uhrilahjan sekaan. Zeus nosti kuitenkin myrskyn ja salamoinnin niin, että kaikki lapsen murhaajat kuolivat.. Toisessa versiossa Zeus saatuaan lihan eteensä raivostui niin, että kaatoi pöydän, tappoi Lykaonin pojat ja muutti Lykaonin itsensä sudeksi. Tässä versiossa Lykaon on kuitenkin oikeamielinen ja onnettomuus on lähinnä hänen jumalattomien poikiensa aiheuttamaa, kun taas toiset versiot vierittävät onnettomuuden kuninkaan omaksi syyksi tämän uhratessa poikansa Nyktimoksen.

Pausanias esittää kuitenkin vielä yhden erilaisen version. Lykaon uhraa vuorella lapsen alttarilla Zeukselle, ja muuttuu välittömästi sudeksi.

Zeus saapui jumalattomien Lykaonin ja hänen poikiensa luo naamioituneena, ja Lykaon kyllä otti tämän vieraanvaraisesti vastaan, mutta tarjosi syötäväksi ihmislihaa todistaakseen tämän tavalliseksi kuolevaiseksi. Tästä raivostuneena Zeus joko tappoi heidät kaikki salamoillaan Nyktimosta lukuun ottamatta tai muutti Lykaonin sudeksi. 

Lykantropia juontaa nimensä Lykaonista.

Lykaon Troijan sodassa
----------------------

Lykaon on Priamoksen ja Laothoen poika. Troijan sodan aikana Akhilleus sieppasi tämän ollessa katkomassa oksia puutarhassa, ja myi hänet orjaksi. Hänet kuitenkin ostettiin vapaaksi ja hän pääsi takaisin Troijaan. Kaksitoista päivää myöhemmin hän kohtasi Akhilleuksen taistelussa tämän kostaessa raivoisasti Patrokloksen kuolemaa. Lykaon tarttui Akhilleuksen polviin ja rukoili armoa, joko lunnasvaatimuksen varjolla tai Patrokloksen jalomielisyyteen vedoten, mutta Akhilleus surmasi tämän säälittä.  Lykaonilla oli kaksi poikaa, Pandaros ja Iapyks.

Lähteet
-------

1. ↑  Suda: *Lykaon* (engl. käännös[vanhentunut linkki]).
2. ↑  Hyginus: *Fabulae* clxxvi(engl. käännös).
3. 1 2  Apollodoros: *Bibliotheke* ('Kirjasto') 3.8.1 (engl. käännös).
4. ↑  Klemens Aleksandrialainen: *Protreptikos* ('Kehotus') ii:36 (engl. käännös).
5. ↑  Pausanias: *Periegesis tes Hellados* ('Kreikan kuvaus') 8.2.1–6 (engl. käännös).
6. ↑  Ovidius: *Muodonmuutoksia* I:199–243 (engl. käännös).
7. ↑  Homeros: *Ilias* xxi (engl. käännös).
**Lebanon Raceway** on hevoskilpa-ajorata Lebanonissa Yhdysvaltain Ohion osavaltiossa. Sen 805 metrin mittaisella radalla kilpaillaan syyskuusta toukokuuhun. Radalla on 3 000-paikkainen katsomo ja 2 000 auton parkkipaikka.

Historia
--------

Lebanon Raceway avattiin vuonna 1948.

5. joulukuuta 2009 tulipalo tuhosi Lebanon Racewayn tallin ja tappoi 43 hevosta sekä kaksi ihmistä, jotka tunnistettiin radalla työskennelleiksi miespuolisiksi valmentajiksi. Lisäksi palo tuhosi kärryjä ja muita ajovälineitä. Tuli olisi voinut levitä ympäröiviin rakennuksiin sammutuksen epäonnistuessa tai viivästyessä. Ohion palopäällikön mukaan palon syytä ei saatu selville, mutta merkkejä tahallisuudesta ei havaittu. Radan talli oli palanut aiemmin vuonna 1988, jolloin palossa oli kuollut 35 hevosta.

Sen jälkeen kun rahapeliautomaatit sallittiin ohiolaisilla hevosradoilla vuonna 2011 Miami Valley Gaming & Racing LLC osti Lebanon Racewayn Nixonin ja Carlon perheiltä 60 miljoonalla dollarilla aikeenaan siirtää sen lisenssi uudelle hevosrata-kasinolle, joka rakennettaisiin Cincinnatin ja Daytonin välille. Kaupat valmistuivat joulukuussa 2012.

Uuden Miami Valley Gaming -radan odotetaan valmistuvan kevääseen 2014 mennessä. Sen on suunniteltu käsittävä 1006-metrisen kilparadan ja noin 17 300 neliömetriä laajan pelihallin, johon tulisi osavaltion sallima maksimimäärä 2 500 rahapeliautomaattia. Rakennustöiden, ratalisenssinsiirtomaksun ja rahapeliautomaattilisenssimaksun on arvioitu maksavan yhteensä noin 215 miljoonaa dollaria. Uuden radan ja kasinon odotetaan tuovan vuosittain 24 miljoonaa dollaria paikalliseen talouteen ja lisäävän Lounais-Ohion alueelle tuhat rakennusalan työpaikkaa ja 700 pysyvää työpaikkaa. Lebanon Racewayn kilpailu- ja vedonlyöntitoiminta siirretään uusiin tiloihin rakennustöiden valmistuttua.

Lähteet
-------

1. 1 2  Ohio Race Tracks *HorseRacing.com*.  Arkistoitu 24.12.2013. Viitattu 22.12.2013. (englanniksi)
2. 1 2 3  Fire kills 2 men and 43 horses; no sign of criminal intent *CNN.com*.  5.12.2009. Viitattu 22.12.2013. (englanniksi)
3. ↑  Kovac, Marc: Video lottery terminals on a fast track *Youngstown Vindicator*.  18.10.2011.  Arkistoitu 24.12.2013. Viitattu 22.12.2013. (englanniksi)
4. ↑  Churchill Downs joins with Delaware North to buy Lebanon Raceway *Thoroughbred Times*.  2.3.2012.  Arkistoitu 24.12.2013. Viitattu Malline:Tarkastettu. (englanniksi)
5. 1 2  Plans Announced to Relocate Lebanon Raceway *BloodHorse.com*.  26.7.2012. Viitattu 22.12.2013. (englanniksi)
6. 1 2 3 4 5 6  Churchill Downs, partner complete purchase of licenses and assets for planned Ohio racino *Business First*.  21.12.2012. Viitattu 22.12.2013. (englanniksi)
7. ↑  Davis, Dave: Penn National Gaming gets Ohio Gov. John Kasich's OK to move horse tracks to Dayton, Austintown *The Plain Dealer*.  16.3.2012. Viitattu 20.12.2013. (englanniksi)

Aiheesta muualla
----------------

* Lebanon Raceway, viralliset kotisivut
**Lykoúrgos Logothétiksen linna** (kreik. Κάστρο του Λυκούργου Λογοθέτη, *Kástro tou Lykóurgou Logothéti*), myös *Lykoúrgos Logothétiksen torni* (Πύργος του Λυκούργου Logothéti, *Pýrgos tou Lykóurgou Logothéti*), on linna Pythagóreion kylässä Sámoksen saarella Kreikassa.

Historia
--------

Linna mereltä nähtynä.
Bysanttilaisen linnan raunioita.
Linnan paikka on toiminut linnoituskukkulana jo antiikin ajasta lähtien, ja arkaaisella kaudella siellä oli antiikin Samoksen kaupungin linnoitteita, jotka suojasivat kaupungin satamaa. Antiikin aikaisia löytöjä on myös hellenistiseltä ja roomalaiselta kaudelta. Keskiajalla linnan paikalla oli bysanttilainen linna. Se oli rakennettu 600-luvulla arabien uhan lisäännyttyä. Linna oli genovalaisten käytössä 1300-luvulla ja hylättiin vuonna 1475.

Nykyisen tornimaisen linnan rakennutti Lykoúrgos Logothétis, joka johti saaren kapinaa turkkilaisia vastaan Kreikan vapaussodan aikaan. Rakentaessa hyödynnettiin varhaisemman linnan tornin jäänteitä. Linnan rakentaminen alkoi vuonna 1824 ja se valmistui vuonna 1827.

Linna toimi alussa Logothétiksen hallinnon hallintorakennuksena saarella. Hän joutui lähtemään sieltä vuonna 1834 Sámoksen kapinan päätyttyä, koska saari ei voinut vielä liittyä itsenäistyneeseen Kreikkaan. Tämän jälkeen torni oli turkkilaisten hallussa, mutta se hylättiin vuonna 1840. Vuonna 1863 linna tuli Sámoksen ruhtinaskunnan omistukseen.

Rakennukset
-----------

Linna sijaitsee merenrannalla Pythagóreion kylän lounaispuolella. Se koostuu tornista, jossa on korotettu pohjakerros ja sen yläpuolella kaksi muuta kerrosta. Torni on kunnostettu ja toimii nykyisin museona, joka esittelee Pythagóreion bysanttilaisaikaisia löydöksiä sekä koko saaren historiaa myöhäisantiikista 1800-luvulle.

Bysanttilaisen linnan raunioita.
Tornin ympärillä on varhaisempia raunioita varhaiskristilliseltä ja bysanttilaiselta ajalta. Kukkulan itäosassa on kolmen basilikakirkon jäänteet 400-luvulta. Yhden niistä arvellaan toimineen saaren piispankirkkona. Arkeologisen alueen ympärillä on bysanttilaisen linnan muuriosia. Linna oli suorakulmion muotoinen ja siinä oli neliskulmaisia ja pyöreitä torneja.

Heti tornin vieressä sijaitsee Vapahtajan kirkastumisen (*Metamórfosis tou Sotíros*) kirkko, joka rakennettiin myös Logothétiksen aloitteesta vuonna 1831 tai 1833 turkkilaisista saadun meritaisteluvoiton kunniaksi.

Lähteet
-------

1. 1 2 3 4  Αρχαιολογικός Χώρος Κάστρου Πυθαγορείου *Υπουργείο Πολιτισμού και Αθλητισμού*.  Arkistoitu 10.10.2017. Viitattu 1.9.2020.
2. 1 2  Μουσείο Πύργου Λογοθέτη Λυκούργου *Υπουργείο Πολιτισμού και Αθλητισμού*. Viitattu 1.9.2020.
3. 1 2 3 4 5 6  Πύργος Λυκούργου *Καστρολόγος*. Viitattu 1.9.2020.
4. ↑  Μουσείο Πύργου Λυκούργου Λογοθέτη *SamosIn*. Viitattu 1.9.2020.

Aiheesta muualla
----------------

* Kuvia tai muita tiedostoja aiheesta **Lykoúrgos Logothétiksen linna** Wikimedia Commonsissa
**Wake-on-LAN** on lähiverkkostandardi, joka sallii verkonvalvojan käynnistää valmiustilassa olevan tietokoneen lähettämällä verkkoliikennepaketin. Wake-on-LAN on Intelin tuote.

Wake-on-LAN-toiminnan laukaisee ns. "Magic Packet" (AMD:n tavaramerkki), joka on määrämuotoinen Ethernet-paketti. Yleensä kehys sisältää tavut FFFFFFFFFFFF, joiden jälkeen tulee 16 toistoa kohdelaitteen MAC-osoitteesta sekä vaihtoehtoisesti neljä- tai kuusitavuinen salasana. Sisältö voi olla käärittynä minkälaiseen tahansa verkkopakettiin (esimerkiksi IP tai IPX). Herätyspaketteja voi luoda ilmaisilla työkaluilla, kuten Unix-ympäristöissä toimiva ether-wake.

Jotta tietokone tukisi Wake-on-LAN-toimintaa, emolevyn täytyy olla yhteydessä verkkokorttiin erityisellä kolminastaisella kaapelilla. Wake-on-LAN pitää olla myös aktivoituna koneen BIOS-asetuksissa. Yhdyskaapelia ei välttämättä tarvita, mikäli verkkokortti on integroituna emolevyyn tai jos käytössä on PCI 2.2-standardin mukainen väylä ja sen kanssa yhteensopiva verkkokortti.

Vastaava tekniikka on olemassa myös koneen herättämiseen puhelinverkkomodeemin kautta, ja sitä kutsutaan nimellä "Wake-on-Ring" tai "Wake-on-Modem".
Lars Brandeby Kurt Olssonin hahmossa vuonna 2003
**Lars (*Lasse*) Thorsten Brandeby** (27. huhtikuuta 1945 Göteborg, Ruotsi – 20. marraskuuta 2011 Göteborg) oli ruotsalainen näyttelijä, koomikko ja toimittaja. Hän oli tunnettu erityisesti *Kurt Olsson* -hahmostaan, jossa hän esitti ruudulliseen pikkutakkiin pukeutunutta sietämätöntä besserwisseriä.

Brandeby syntyi ja varttui Göteborgissa, Majornan kaupunginosassa, Torsten ja Annie Brandebyn perheessä. 1960- ja 1970-luvuilla hän työskenteli muun muassa putkimiehenä, opettajana ja taksinkuljettajana. Suoritettuaan aikuislukion hän aloitti journalistiset opinnot 1980–1981. Toimittajanura alkoi Radio Sjuhäradissa Boråsissa 1981–1985, missä hän pian saavutti huomiota radiohahmona yhteistyössä Janne Josefssonin kanssa.

Kurt Olsson -hahmo syntyi paikallisradiossa 1979. Hahmosta tuli tunnettu koko Ruotsissa vuonna 1987, jolloin televisiosarja *Kurt Olssons Television* alkoi. Hahmo sai myöhemmin myös muita televisio-ohjelmia, kuten *Fådda blommor*, *Kurt Olssons Sommartelevision* sekä *Kurt Olssons julkalender*. Hahmo tuli erityisen tunnetuksi haastatellessaan julkisuuden henkilöitä omalaatuisella tyylillä. Kurt Olssonista tehtiin myös elokuva *Kurt Olsson – filmen om mitt liv som mig själv* vuonna 1990.

Vuosina 2007–2011 Brandeby oli mukana yhteensä kahdessatoista televisioelokuvassa etsiväsarjassa Irene Huss. Hän näytteli poliisi Sven Anderssonia. Hän esiintyi myös muissa viihdesarjoissa ja televisio-ohjelmissa.

Brandeby kuoli Sahlgrenska sjukhuset -sairaalassa pitkällisen sairauden murtamana.

Lähteet
-------

1. 1 2  P. O. Qvist: Lars Brandeby *Svensk Filmadatabas*.  2004. Tukholma:  Svenska Filminstitutet. Viitattu 20.11.2011. (ruotsiksi)
2. 1 2 3 4  Kalle Holmberg: Lars Brandeby har avlidit *Dagens Nyheter*.  20.11.2011. Viitattu 20.11.2011. (ruotsiksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Ruotsi

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei

 |

 |
**Wakatake** (jap. 若竹) oli keisarillisen Japanin laivaston Wakatake-luokan hävittäjä toisessa maailmansodassa.

Valmistus
---------

*Pääartikkeli: Wakatake-luokka*
Alus tilattiin Kawasakin Kōben telakalta, missä köli laskettiin 13. joulukuuta 1921. Alus laskettiin vesille 24. heinäkuuta 1922 ja otettiin palvelukseen 30. syyskuuta.

Palvelus
--------

Vuonna 1938 aluksen etummainen savuhormi varustettiin savuohjaimella ja aluksen painolastimäärää kasvatettiin, jolloin uppouma kasvoi 1 113 tonniin. Samanaikaisesti aluksen nopeus laski 31 solmuun.

Aluksen tuhoutuminen ilmapommituksessa
Tyynenmeren sodan alkaessa alus kuului Kuren laivastoalueen alaiseen 13. hävittäjäviirikköön, jonka muut alukset olivat *Kuretake* ja *Sanae*. Viirikön tehtävänä oli sukellusvenetorjunta Japaninmerellä, Bungonsalmessa ja Kuyshun länsirannikolla. Alus liitettiin 10. huhtikuuta 1942 viirikön mukana vasta muodostettuun Lounaisen alueen laivaston 1. pinta-alussaattajaviirikköön, jonka osana alus suojasi saattueita laivaston alueella.

Alus oli 30. maaliskuuta 1944 Palaulla, kun se joutui Yhdysvaltain laivaston TF38:n lentokoneiden hyökkäyksen maaliksi. Se tuhoutui hyökkäyksessä pyrkiessään suojaan Babelthaupin saaren edustalta.

Lähteet
-------

* Gardiner, Robert (toim.): *Conway’s All the World’s Fighting Ships 1922–1946*. Lontoo: Conway Maritime Press, 1987. ISBN 0-85177-146-7. (englanniksi)
* Whitley, M. J.: *Destroyers of World War Two – An International Encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Jentschura, Hansgeorg; Jung, Dieter & Mickel, Peter: *Warships of the Imperial Japanese Navy, 1869–1945*. Lontoo: Arms & Armour Press, 1977. ISBN 0-85368-151-1. (englanniksi)

### Viitteet

1. ↑  Whitley 1987, s. 190.
2. 1 2  Jentschura, Hansgeorg et al. 1977, s. 139.
3. 1 2  They Also Served: The Second-Class Destroyers CombinedFleet.com.  (englanniksi)

*Wakatake*-luokan hävittäjä
*Wakatake* · *Kuretake* · *Sanae* · *Sawarabi* · *Asagao* · *Yūgao* · *Fuyō* · *Karukaya*

|  |
| --- |
| Edeltäjä: Momi-luokka · Seuraaja: ? |
**William Wallace Campbell** (11. huhtikuuta 1862 Hancockin piirikunta, Ohio, Yhdysvallat – 14. kesäkuuta 1938 San Francisco, Kalifornia, Yhdysvallat) oli yhdysvaltalainen tähtitieteilijä.

Elämä ja ura
------------

Campbell opiskeli rakennusinsinööriksi Michiganin yliopistossa vuonna 1886, ja hänestä tuli Coloradon yliopiston matematiikan professori. Hän opetti Michiganissa tähtitiedettä vuosina 1888–1891. Vuonna 1890 hän työskenteli kesävapaaehtoisena Lickin observatoriossa, jossa hän oppi spektroskopiaa James Edward Keelerin johdolla, jonka seuraajaksi hän tuli seuraavana vuonna. Vuodesta 1900 vuoteen 1930 hän toimi Lickin johtajana, vaikka viimeiset seitsemän vuotta hän oli itse asiassa Berkeleyssä Kalifornian yliopiston presidenttinä. Campbell oli Yhdysvaltain kansallisen tiedeakatemian puheenjohtaja vuosina 1931–1935.

Campbell tunnetaan erityisesti spektrografisista tutkimuksistaan ja määrityksistään, jotka koskivat tähtien säteittäisliikettä Maata kohti tai siitä poispäin. Lisäksi hän löysi monia spektroskooppisia kaksoistähtiä, ja vuonna 1924 hän julkaisi luettelon, jossa oli lueteltu yli 1 000 kaksoistähteä. Hän johti myös useita auringonpimennysten tutkimusretkiä, joista yksi vuonna 1922 vahvisti Einsteinin erityisen suhteellisuusteorian mukaisen valon taipumisen auringon vaikutuksesta.

Lähteet
-------

1. 1 2 3  William Wallace Campbell *National Academy of Sciences*.  2022. Viitattu 09.07.2022.
2. 1 2 3  William Wallace Campbell *Sonoma State University*.  2007. Viitattu 09.07.2022.

Aiheesta muualla
----------------

* Kuvia tai muita tiedostoja aiheesta **William Wallace Campbell** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Italia
* Israel
* Yhdysvallat
* Tšekki
* Kreikka
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |